Anders as vir die Protestantse christendom, vir wie die Bybel alleen (Sola Scriptura) die gesaghebbende bron is, het die Joodse geloof talle gesaghebbende boeke. Natuurlik is die Ou Testament (Tanakh), waarvan die Wet (Pentateug, Torah) miskien die belangrikste is, die fondasie. Dit word egter maar net beskou as die geskrewe deel van God se woord. Die siening word gehandhaaf dat daar ook ’n gesproke tradisie was – waarhede vanaf God wat deur die eeue heen mondelings oorgedra is van geslag tot geslag (deur rabbi’s) en dat die mondelingse tradisies eers later opgeteken is. Hulle is oor die eeue heen bestudeer, gedebatteer en ’n geweldige getal kommentare is daarop geskrywe deur geleerde rabbi’s. Van hierdie werke word ook as gesaghebbend beskou, soos byv die Talmoed, Kabbalah en talle andere. Baie van hierdie werke het ’n baie diep mistieke inslag.